R10 000 vir Orania se nuwe volksliedOrania in die Noord-Kaap. (Foto: verskaf) Inwoners van die dorp Orania in die Noord-Kaap wil hul strewe na volslae selfstandigheid ŉ stappie verder vat deur ŉ volkslied vir hul tuiste te laat skep. Die Orania Kunsteraad (OKeR) het vandeesweek aangekondig dat hy ŉ kompetisie gaan fasiliteer vir digters en komponiste om ŉ volkslied vir Orania te skep. Die persone wat die wen-lirieke skryf en die wen-melodie komponeer wen elk R10 000. “As ŉ selfstandige Afrikanergemeenskap beskik Orania reeds oor simbole soos die Klein Reus, die Orania-vlag en die ora wat as geldeenheid in die gemeenskap gebruik word,” sê Anje Boshoff, direksielied van OKeR. “As ŉ bevestiging van Orania se strewe na selfstandigheid word daar nou ook gesoek na ŉ lied wat tydens openbare geleenthede gesing kan word.” Dié lied sal soos vele ander bestaande simbole ook ŉ simbool word wat eie is aan Orania. “Wanneer ŉ mens die komponering van ŉ volkslied bespreek, word dit baie gou voor die hand liggend dat enige mooi lied nie sal deug nie,” sê Boshoff. “Daarom is dit belangrik dat die lied die hart en siel van Orania moet vasvang en terselfdertyd ook ŉ tydlose meesterstuk wees wat deur groot groepe mense gesing kan word.” Die kompetisie sal in twee rondtes plaasvind – ŉ liriekkompetisie en ŉ melodiekompetisie. Rondte een sal slegs vir inskrywings van lirieke wees en die sluitingsdatum hiervoor is 1 Mei. Sodra die beste liriekinskrywing gekies word, sal dit aan komponiste beskikbaar gestel word om ŉ melodie te skryf. Dié deel van die kompetisie sal vanaf Augustus vanjaar tot en met April volgende jaar duur. Teen 10 Oktober 2024 sal die wenner van die beste lirieke en die wenner van die beste melodie aan die publiek bekend gemaak word. Boshoff sê inwoners en nie-inwoners van Orania kan inskryf vir die kompetisie en sy moedig deelnemers aan om veral inspirasie te put uit “Die Stem van Suid-Afrika”, “Flower of Scotland” en “Ireland’s Call”. Die Orania Beweging het die afgelope 30 jaar groot vordering gemaak in die strewe na selfstandigheid. Verlede jaar het die dorp sy eie rioolaanleg binne 18 maande met ŉ begroting van Φ8 miljoen (R8 miljoen) gebou. Die aanleg is boonop onafhanklik van Eskom. Hoewel Orania nog nie heeltemal onafhanklik is van Eskom se kragverskaffing nie, wek hy wel al sy eie krag by sy sonplaas op. Dié krag word versprei na die gemeenskap se kragnetwerk wat deur die dorpsraad onderhou word. Die dorp beplan ook om “ŉ moderne Afrikaner-stad te bou waar ons steeds ons Afrikaner-waardes kan uitleef”.